次韻曾端伯户部初春遣興
作者：張擴
朝代：宋

paragraphs: 春風入手幾番雨，醖釀春愁推不去。
琳館道人初未忙，被底掀髯聽粥皷。
那知春色到桃溪，千樹開花人掩扉。
路傍垂柳已如許，青眼招春春不違。
曉來東郊信兩脚，折屐衝泥尚供著。
枝間啼鳥勸提壺，君省此聲何處惡。
平生廣平心石堅，未暇徐庾誇清妍。
句中試下一轉語，突過翰林詩百篇。
龍鍾似我豈宜說，不獨詩窮官亦拙。
向來一錯鑄不成，底用辛勤六州鐵。